SV med «nakenvideo» for bedre eldreomsorg
«I dag skulle det vært Anne som vasket og stelte meg. En jeg kjenner. Men sånn er det ikke. I dag er det en fremmed som tar seg av meg. (...) Det er så mange som har sett meg naken at jeg like gjerne kunne kledd meg naken for hele landet», lyder budskapet mens den eldre mannen tar av seg plagg for plagg i SVs nye valgkampvideo. – Denne videoen er laget for å minne oss om hva eldreomsorg handler om, sier Audun Lysbakken til VG. – Hvorfor benytter SV seg av en slik video for å få frem budskapet sitt? – For oss er dette og sosiale medier en mulighet til å komme i dialog med folk. Det syns jeg er veldig viktig, forklarer Lysbakken. SV har hentet inspirasjon til videoen fra sitt søsterparti i Nederland. – I pleie- og omsorgssektoren er 68 prosent deltidsansatte. Slik kan det ikke være. Eldre får ikke den velferden de trenger, rett og slett fordi de får besøk av for mange folk. Det er viktig å ha et forhold til pleierne sine, men det er nærmest umulig når det er så mange vikarer og deltidsansatte, menr Lysbakken. Lysbakken, som har sittet i Stortingets helse- og omsorgskomiteen de siste tre årene, synes hele pengebruken i Helse-Norge bør omorganiseres. – Vi har skyhøye vikarutgifter. Hadde vi brukt deler av de pengene til større stillinger, ville eldre og de som jobber med dem hatt det mye bedre.– Dette var interessant. Jeg er så gammel at jeg husker valgkampen i 1997. Da holdt det på å gå skikkelig dårlig for SV fordi KrF kjørte hardt på eldreomsorg. Derfor kom Kristin Halvorsen opp med slagordet «Barn og unge først». Nå er det tydeligvis de eldre som gjelder. En slående kontrast som jeg finner litt ironisk, sier valgforsker Anders Todal Jenssen om «naken-videoen». Han er valgforsker og professor ved Institutt for sosiologi og statsvitenskap ved NTNU. Todal Jenssen forteller videre at han mener videoen har flere interessante aspekter. Les også: Her er dommen etter VGs «duellmaraton» – Jeg syns det er spennende at partiets politikk endrer seg med livsfasen til velgerne deres. Stadig flere av dem får eldre foreldre, hvilket bringer med seg nye utfordringer. Det er også interessant at de har laget en video for å vekke oppsikt. Det gjør de gjennom å vise noe som fortsatt er tabu i det norske samfunnet: Gamle kropper i forfall. Dette er laget for å røre folk, noe jeg også tror den gjør. – Når det er sagt, sliter jeg litt med å se hva som faktisk er politikken her. Det sies jo fint lite om hva SV konkret ønsker å gjøre med problemet. Men det har jo også vært en utfordring for partiet. De har et sterkt verdigrunnlag, men sliter med å konkretisere politikken sin, avslutter Todal Jenssen.I slutten av august vurderte førstelektor ved Markedshøyskolen i Oslo, Karl-Fredrik Tangen, et utvalg av de norske politiske partienes valgkampvideoer for VG. Da plasserte han SV nederst på «resultatlisten»: – Det virker ikke som de sorterer hva de skal si. Hvis det er et overordnet problem her så er det at det er så kjedelig at du skrur det av! sa han den gang. Men hva tenker Tangen om det nye, «avkledde», forsøket til partiet? – Nå banker de inn et budskap om dårlig eldreomsorg. Som jo egentlig er et universelt utgangspunkt i politikken – som veldig mange partier kan stå for. Når det er sagt syns jeg denne videoen er mye bedre enn den forrige. Der var det for mange saker. Før han legger til: – SV er forledet av sin kamp mot reklame generelt og politisk reklame spesielt, til å tro at reklamens virkemidler er mer effektive enn de faktisk er. Jeg tviler på at den vil skaffe dem flere velgere, med mindre de klarer å få en «offentlig sektor»-sak på dagsorden. Partiet bør fokusere på å hanke inn velgere lokalt. Fra grasrota.SV-partilederen har av VG fått oversendt kommentarene til Tangen og Todal Jenssen om videoen. Og han har følgende å si: – Ser begge lurer på hvorfor vi ikke har lagt inn flere politiske forslag. Til det kan jeg si at jeg tror alle som kjenner norsk eldreomsorg kjenner seg igjen i det som er vårt poeng her, at vi trenger stabil og forutsigbar bemanning. Flere hele og faste stillinger er SVs hjertesak i eldreomsorgen, og det er også budskapet her. – SV kjemper for en velferdsstat som tar vare på alle. Vi er brennende opptatt av barns oppvekst, og har snakket mye om heldagsskole i denne valgkampen. Vi er like opptatt av verdig eldreomsorg, og derfor har vi også løftet dette høyt i vår valgkamp i år. Vår politikk handler om å ta kampen for et varmt samfunn, og da må våre eldste være med, begrunner Lysbakken.
I en ny valgkampvideo fra Sosialistisk Venstreparti kler skuespiller Leif Dubard (84) seg splitter naken.